Egina
Store norske leksikon,Geografi,Verdens geografi,Europa,Hellas’ geografi
Egina er en øy i Hellas med 12 938 innbyggere (2021). Den er en av de saroniske øyene i Saroniabukta (Eginabukta) sørvest for Athen. Arealet er 83 kvadratkilometer. Hovedby er Egina på sørvestkysten.
Øya er et feriested for athenere. Den har jordbruk, spesielt pistasjnøtter, og svampefiske, og mange oldtidsminner, blant annet Athene-Afaiatempelet.Egina var en livlig handelsby på 600–500-tallet fvt., og laget de første greske myntene. Den lå i stadig strid med Athen, som fordrev innbyggerne i 431 fvt. Byen hadde venetiansk styre i 1451–1537 og 1687–1715, og ottomansk styre i 1540–1687 og 1715–1821. Les mer i Store norske leksikon Hellas' geografi aiginetisk kunst Hellas